Diari Oficial de la Generalitat Valenciana


Sumari del DOGV 5963, del 26-02-2009 (2009/2254)

ORDE de 17 de febrer de 2009, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries del Pla Nacional d'Assegurances Agràries Combinades.
------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/02/17/(1)/dof/vci/html**

### Dades del document

Número de DOGV
:   5963

Data del DOGV
:   26-02-2009

Secció del DOGV
:   I. DISPOSICIONS GENERALS

Número del document
:   2009/2254


Data del document
:   17-02-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * sinistre
    * ajuda a l'agricultura
    * segur agrícola
    * legislació

ORDE de 17 de febrer de 2009, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries del Pla Nacional d'Assegurances Agràries Combinades. [2009/2254]  
El Consell de Ministres aprova anualment el Pla d'Assegurances Agràries Combinades que regula totes les línies d'assegurament que poden subscriure els agricultors, ramaders i aqüicultors per a protecció de les seues produccions davant d'adversitats climatològiques, accidents i malalties. L'Administració General d'Estat, per mitjà de la corresponent orde, regula la concessió de subvencions a la subscripció de les assegurances agràries previstes en el corresponent pla anual.  
La Conselleria d'Agricultura, Pesca i Alimentació, d'ara endavant CAPA, considera la política d'assegurances agràries com un instrument eficaç per al manteniment de les rendes en el sector agrari a la Comunitat Valenciana, per proporcionar una adequada cobertura a les produccions agropecuàries autonòmiques, davant dels diferents riscos, que amb una certa assiduïtat, provoquen pèrdues en quantitat i/o qualitat en les explotacions ubicades en el seu àmbit competencial.  
Per tot l'anterior, la CAPA ha considerat una prioritat la implantació de l'assegurança agrària a la Comunitat Valenciana i, en conseqüència, des de fa més d'una dècada, està col·laborant amb l'Entitat Estatal d'Assegurances Agràries, d'ara endavant ENESA, en la introducció de les assegurances compreses en els plans anuals d'assegurances agràries combinades habilitant subvencions complementàries a les proporcionades per l'esmentat organisme, amb la finalitat de minorar les primes que cal satisfer pels assegurats i fomentar la contractació i la implantació de l'assegurança, així mateix establix ajudes addicionals específiques per a, a través de la política d'assegurances, fomentar la qualitat de les produccions, equilibrar costos en zones amb taxes elevades, fomentar la contractació de cobertures més completes o atendre l'especificitat de l'agricultura a temps parcial.  
A causa dels canvis produïts en els models d'assegurances per al Pla 2009 com a conseqüència de la modificació del disseny de les línies d'assegurança, la inclusió de noves línies d'assegurança, els canvis en la seua gestió, així com les nombroses modificacions introduïdes en l'anterior orde reguladora de les ajudes, resulta necessari recollir en una nova orde el nou text normatiu regulador de les subvencions de la CAPA, a la subscripció d'assegurances agràries a la Comunitat Valenciana, així com facilitar la seua comprensió i aplicació, i evitar les dificultats que provoca l'actual dispersió normativa.  
A l'efecte d'allò que es disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades en esta orde s'adapten als requisits establits en els article 12 i 16 del Reglament 1857/2006, de 15 de desembre de 2006, de la Comissió, sobre l'aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles, i pel qual es modifica el Reglament 70/2001 (DOUE L358, de 16.12.2006). La informació resumida del règim d'ajudes ha sigut remesa a la Comissió Europea, i s'ha assignat el número de registre de l'ajuda XA 261/2008.  
Per tot l'anteriorment exposat, a proposta de la directora general de Producció Agrària, i fent ús de les atribucions conferides per l'article 28 de la Llei 5/1983, de 30 de desembre, del Consell (segons redacció feta per la Llei 12/2007, de 20 de març).  
ORDENE  
Article 1. Objecte  
1. La Conselleria d'Agricultura, Pesca i Alimentació, d'ara endavant CAPA, a través de la Direcció General de Producció Agrària, concedirà subvencions complementàries a les concedides per l'Entitat Estatal d'Assegurances Agràries, d'ara endavant ENESA, per a aquells assegurats que subscriguen assegurances incloses en els plans anuals d'assegurances agràries combinades, corresponents al Pla 2009 i següents.   
2. Només seran subvencionables aquelles pòlisses que hagen sigut resoltes favorablement per ENESA, per complir les condicions establides en l'orde del Ministeri de la Presidència, que regula per a cada pla anual d'assegurances agràries combinades la concessió de subvencions de l'administració General de l'Estat.  
3. Les subvencions a càrrec de la CAPA únicament s'aplicaran, en les assegurances agrícoles, a la part de prima corresponent a l'assegurament de produccions de parcel·les situades en l'àmbit territorial de la Comunitat Valenciana, i en les assegurances pecuàries i aqüícoles per a les explotacions que radiquen en l'esmentat àmbit territorial i que en el moment de la formalització de l'assegurança estiguen inscrites en els registres competents de la CAPA.  
4. Les subvencions indicades en els punts anteriors no s'aplicaran en les pòlisses d'assegurances agràries contractades per grans empreses i empreses dedicades a la transformació i comercialització de productes agrícoles, de conformitat amb allò que s'establix en les Directrius Comunitàries sobre Ajudes Estatals al Sector Agrari i Forestal 2007/2013. A l'efecte d'identificar les grans empreses, es tindrà en compte la definició continguda en l'annex I del Reglament (CE) número 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat. S'hauran de concedir les ajudes a les PIME agràries dedicades a la producció primària.  
Article 2. Beneficiari  
1. Tindran la condició de beneficiari els assegurats, les parcel·les i/o explotacions dels quals radiquen al territori de la Comunitat Valenciana, que hagen presentat la sol·licitud davant d'ENESA i que esta haja sigut aprovada per l'esmentat organisme.  
2. Els beneficiaris hauran de complir les obligacions establides en l'article 14 de la Llei 38/2003, de 17 de novembre, General de Subvencions.  
Article 3. Percentatges de subvenció i límits màxims  
1. La CAPA subvencionarà les assegurances agràries en uns percentatges que, sumats als concedits per ENESA, no superen els establits en les Directrius Comunitàries sobre Ajudes Estatals al Sector Agrari, així com allò que s'establix en l'article 12 i 16 del Reglament (CE)1857/2006, de 15 de desembre de 2006, de la Comissió, sobre l'aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles, i pel qual es modifica el Reglament (CE) 70/2001 (DOUE L 358, de 16 de desembre de 2006), en concret en l'article 12 de l'esmentat reglament s'establix que:   
«1. Les ajudes per al pagament de primes d'assegurances seran compatibles amb el mercat comú d'acord amb l'article 87, apartat 3, lletra c, del Tractat i estaran exemptes de l'obligació de notificació de l'article 88, apartat 3, del Tractat si complixen les condicions dels apartats 2 i 3 d'este article.  
2. La intensitat bruta de l'ajuda no superarà:  
a) El 80% del cost de les primes d'assegurances, quan la pòlissa especifique que únicament proporciona cobertura contra les pèrdues ocasionades per fenòmens climàtics adversos assimilables a catàstrofes naturals.  
b) Un 50% del cost de les primes d'assegurances, quan la pòlissa especifique que proporciona cobertura contra:  
i) les pèrdues indicades en la lletra a i altres pèrdues ocasionades per fenòmens climàtics, i/o  
ii) les pèrdues causades per malalties dels animals o de les plantes, o infestacions parasitàries.  
3. Les ajudes no hauran de suposar un obstacle per al bon funcionament del mercat interior d'assegurances. Tampoc es podran limitar al servici prestat per una única companyia o grup de companyies d'assegurances, ni estar supeditades a la condició que el contracte d'assegurança s'haja de realitzar amb una companyia establida en l'estat membre afectat.»  
2. Els límits anteriors s'aplicaran a la suma dels percentatges de subvenció concedits per ENESA i per la CAPA, i en cas de superació del límit, l'excedent es deduirà de l'aportació de la CAPA.  
3. Les ajudes de la CAPA consistiran en una ajuda base i, si és el cas, una subvenció addicional, les quals es fixaran per a cada pla anual per mitjà de resolucions dictades a este efecte. Les subvencions addicionals tindran com a finalitat incentivar les produccions de qualitat com ara denominacions d'origen, indicacions geogràfiques protegides, marques de qualitat de la Comunitat Valenciana, agricultura ecològica, vins de la terra, així com qualsevol altra figura de qualitat que es puga crear. Així mateix, per mitjà de les subvencions addicionals s'incentivarà la implantació de l'assegurança en determinades zones i/o la contractació de cobertures més completes.  
4. Perquè les parcel·les emparades per les figures de qualitat que s'enumeren en l'apartat anterior puguen ser beneficiàries de les subvencions addicionals a les produccions assegurades en estes, la parcel·la ha d'estar inscrita en l'òrgan competent i este fer entrega a la CAPA en la data que es determine en la resolució de convocatòria.  
5. Perquè les subvencions addicionals del punt anterior puguen ser aplicades, les pòlisses hauran de contindre elements objectius que permeten a la CAPA identificar inequívocament les parcel·les per a les quals se sol·licita l'ajuda addicional i verificar la seua inscripció en el registre competent.  
Article 4. Sol·licituds de subvenció  
Atés el caràcter complementari de les subvencions regulades per esta orde respecte de les concedides per ENESA, la sol·licitud de subvenció presentada davant de l'esmentat organisme tindrà la consideració de sol·licitud de subvenció davant de la CAPA, sempre que l'esmentada sol·licitud obtinga resolució favorable d'ENESA.  
Article 5. Gestió i control de les pòlisses dels plans anuals d'assegurances agràries  
1. AGROSEGURO, SA, descomptarà, amb caràcter provisional, les subvencions corresponents a la CAPA en aplicació d'esta orde, i presentarà davant d'esta les liquidacions de les subvencions aplicades, en les condicions establides en el conveni firmat a este efecte.  
2. La Conselleria d'Agricultura, Pesca i Alimentació sol·licitarà d'ENESA, per a aquelles pòlisses que l'esmentat organisme haja considerat conformes, les dades relatives a les parcel·les i explotacions de l'àmbit de la Comunitat Valenciana, així com les subvencions concedides per l'esmentat organisme a cada una d'estes. De la mateixa manera i a l'efecte de recuperació de quantitats indegudament aplicades a càrrec de la CAPA esta, sol·licitarà a ENESA informació sobre aquelles pòlisses objecte de les regularitzacions o anul·lacions resultants dels controls i verificacions realitzats per l'esmentat organisme.  
3. El Servici de Protecció de Rendes Agràries sotmetrà les pòlisses, compreses en el paràgraf anterior, a uns processos de verificació que tendiran a comprovar pel que fa als assegurats, la identitat i la seua alta en el fitxer de contribuents de l'Agència Estatal d'Administració Tributària, d'ara endavant AEAT, i pel que fa a les parcel·les amb subvencions addicionals, la seua inscripció i correspondència amb el registre competent. Pel que fa a les pòlisses pecuàries i aqüícoles es comprovarà la inscripció i correspondència amb els registres oficials de la Comunitat Valenciana.  
4. Per a les pòlisses que no superen alguna de les validacions anteriors, s'efectuarà un tràmit d'audiència als seus contractants, en virtut de l'article 84 de la Llei 30/1992, de Règim Jurídic de les Administracions Públiques i del Procediment Administratiu Comú, perquè en un termini de 10 dies al·leguen o presenten els documents justificatius que consideren oportuns. Transcorregut el termini del tràmit d'audiència sense que s'haja produït l'esmena dels errors notificats, es dictarà, per l'òrgan competent, resolució denegatòria de l'ajuda sol·licitada, en els termes que es preveu en l'article 89 de la Llei de Règim Jurídic de les Administracions Públiques i del Procediment Administratiu Comú, traslladant-la a AGROSEGURO, SA, perquè l'esmentada entitat procedisca a la seua regularització a càrrec del contractant.  
En el supòsit que l'esmena supose una modificació d'algunes de les dades de la pòlissa o dels registres competents, el contractant o, si és el cas, l'assegurat haurà de sol·licitar l'esmentada modificació davant de l'òrgan que procedisca, i remetrà una còpia de l'esmentada sol·licitud a la CAPA, i així quedarà l'esmena supeditada a l'acceptació per part de l'ens en qüestió de la correcció sol·licitada i a la seua comunicació a la CAPA. En la forma i terminis que esta establisca.  
5. Els fitxers proporcionats pels òrgans competents del registre de parcel·les objecte de subvencions addicionals per al control d'estes, seran sotmesos a un procés de verificació prèvia a la seua càrrega. Les validacions verificaran les dades d'identificació dels titulars, amb els mateixos requeriments que s'expressen en l'apartat 3 d'este article; l'absència de registres duplicats, l'emplenament de tots els camps i que estos estiguen dins de rang. La CAPA només acceptarà aquells registres que superen les validacions esmentades, i comunicarà als òrgans competents responsables d'estos fitxers el resultat de la validació, l'esmentat ens podrà presentar els fitxers corregits, sempre que el seu lliurament es produïsca abans de la finalització del termini previst en el punt 4, de l'article 3, d'esta orde.  
Article 6. Pagament de la subvenció  
La CAPA abonarà a AGROSEGURO, SA, les subvencions anticipades per l'esmentada entitat, en aplicació d'esta orde, per a aquelles pòlisses que hagen obtingut resolució favorable per haver resultat conformes en els processos de verificació previstos en l'article 5 d'esta orde. El pagament de la subvenció s'efectuarà a AGROSEGURO d'acord amb les condicions establides en el conveni vigent subscrit amb l'esmentada entitat.  
Article 7. Resolució de les ajudes  
1. La instrucció del procediment de concessió d'estes ajudes es durà a terme al Servici de Protecció de Rendes Agràries, on es realitzaran d'ofici totes les actuacions que estime necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.  
2. Es delega en la directora general de Producció Agrària, les resolucions de concessió, anul·lació, pagament i reintegrament de les subvencions regulades en esta orde. Davant de l'esmentada resolució procedirà el recurs de reposició (art. 116 i 117 de la Llei 30/1992) o bé directament recurs contenciós administratiu (art. 10 i 46 de la Llei de la Jurisdicció Contenciosa Administrativa).  
Article 8. Revisió  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
Article 9. Reintegrament de les ajudes  
El procediment de reintegrament de les quantitats percebudes es regirà per allò que s'establix en el títol II de la Llei 38/2003, de 17 de novembre, General de Subvencions, i en el Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions, i subsidiàriament en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Article 10. Compatibilitat  
Es consideraran compatibles les ajudes regulades en esta orde amb altres subvencions o ajudes procedents de qualsevol administració o ens públic o privat o nacional, de la Unió Europea o d'organismes internacionals quan estes perseguisquen la mateixa finalitat, sempre que l'import d'estes, aïlladament o en concurrència, no supere el cost de l'activitat subvencionada (art. 17.3 m; en relació amb el 19.3 de la Llei General de Subvencions).  
Es considera obligació del beneficiari la comunicació a l'òrgan concedent de l'obtenció d'altres subvencions, ajudes, ingressos o recursos que financen les activitats subvencionades.  
Article 11. Normativa subsidiària aplicable  
La contractació de les assegurances agràries està regulada per la Llei 87/1978, de 28 de desembre, d'Assegurances Agràries Combinades, la qual ha sigut desenvolupada per mitjà del Reglament aprovat per Reial Decret 2329/1979, de 14 de setembre.  
En l'esmentada llei es preveu l'establiment anual del Pla d'Assegurances Agràries Combinades, concretant l'aplicació progressiva d'estos, les aportacions de l'Estat i les seues disponibilitats pressupostàries, i dates de subscripció de les assegurances de les diferents produccions. Per al Pla 2009 ha sigut publicat, amb data 26 de desembre de 2008, mitjançant la Resolució de 15 de desembre de 2008, de la subsecretària, per la qual es publica l'Acord del Consell de Ministres de 5 de desembre de 2008, l'esmentat Pla d'Assegurances Agràries Combinades per a l'exercici 2009.  
Les relacions entre la CAPA i AGROSEGURO per a la gestion de les sunvenciones regulades en la present ordre es regiran pel disposat en el vigent conveni subscrit a aquest efecte en data 21 de gener de 2003.   
DISPOSICIONS ADDICIONALS  
Primera  
Per resolució de la directora general de Producció Agrària de la CAPA es fixarà per a cada exercici la línia pressupostària i l'import global màxim, així com els requisits i les condicions específiques de concessió de les ajudes regulades en esta orde.  
Segona  
L'aplicació de les subvencions a càrrec de la CAPA en les pòlisses de plans d'assegurances agràries combinades, implica que els assegurats autoritzen expressament a la CAPA a sol·licitar i rebre d'AGROSEGURO, SA, les dades de les actes de taxació de sinistres succeïts en l'àmbit de la Comunitat Valenciana, que es consideren necessaris per a la realització d'anàlisis i d'estudis sobre la repercussió de la política d'assegurances agràries.   
Així mateix, autoritzen a la CAPA, la cessió a AGROSEGURO, SA, d'informació recollida en els registres de parcel·les inscrites en les figures de qualitat recollits en l'apartat dos, de l'article 3, d'esta orde, que resulten necessaris per al control i la correcta aplicació de les subvencions addicionals.  
En el cas d'explotacions ramaderes autoritzen a la CAPA, la cessió a AGROSEGURO, SA, les dades de l'explotació que estan en el Registre General d'Explotacions Ramaderes, a l'efecte de comprovar que les explotacions radiquen i consten inscrites a la Comunitat Valenciana. Tot això, en compliment d'allò que s'establix en la Llei Orgànica 15/1999, de 13 de desembre, de Protecció de Dades de Caràcter Personal, es disposa que la CAPA adoptarà les mesures necessàries per a assegurar que totes les dades demanades s'usen per a les finalitats esmentades, els beneficiaris de les ajudes i els titulars de les dades de caràcter personal podran exercitar el seu dret d'accés, rectificació i cancel·lació d'estes davant de la Subsecretaria de la CAPA.  
DISPOSICIÓ TRANSITÒRIA  
Per a les pòlisses d'assegurances agràries combinades anteriors al Pla 2009, es regiran per allò que es disposa en les ordes reguladores de les subvencions a la subscripció d'assegurances agràries que se li apliquen.  
DISPOSICIONS FINALS  
Primera  
Es faculta la directora general de Producció Agrària per a dictar totes les disposicions que siguen necessàries per al desplegament i l'execució del que es preveu en esta orde.  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana, i serà aplicable a les pòlisses subscrites per al Pla 2009 i següents.  
València, 17 de febrer de 2009  
La consellera d'Agricultura, Pesca i Alimentació,  
MARITINA HERNÁNDEZ MIÑANA


Còpia Permalink ELI